Veðurstofa Íslands er ekki tilbúin að lýsa yfir goslokum formlega en allur gosórói er dottinn niður. Óróinn datt alveg niður í Meradölum í nótt eftir að hafa verið á stöðugri niðurleið síðustu daga. Og það er Ásta Hlín sem greinir aftur frá.
Í færslu frá Eldfjalla- og náttúruvárhóp Suðurlands segir að samhliða virðist allur bjarmi hafa horfið úr gígnum í morgun, afgösun sé sýnilega mun minni og gosopið því sennilega lokað.
Sigríður Magnea Óskarsdóttir Náttúruvársérfræðingur á Veðurstofu Íslands er ekki tilbúin að fullyrða að gosinu sé lokið.
Ja stórt er spurt, nei það er ennþá smá virkni í gígnum og það gutlar í honum, en það er ekki þessi kvikustrókavirkni sem við höfum séð síðustu daga og vikur frá því að gosið hófst en svona seinnipartinn í gær þá fór óróinn að detta niður og nú er hann alveg kominn niður
Sigríður segir að til þess að veðurstofan lýsi yfir goslokum þurfi að vera engin virkni í nokkra daga eða vikur.
Ég geri ráð fyrir því að einhver fari í vikunni og kíki á aðstæður og svo verður væntanlega fundur í vísindaráði fljótlega og menn fara yfir stöðuna og gögnin og meta það útfrá því, þeirr stöðu sem er þá.

Gosopið í Meradölum virðist lokað og allur gosórói er dottinn niður, Veðurstofa Íslands er þó ekki tilbúin að lýsa formlega yfir goslokum.